Meisie (9) naby skool doodgery | Netwerk24
Meisie (9) naby skool doodgery
Deur Isabel Venter 20 November 2019 17:50
’n Negejarige meisie is Dinsdagmiddag naby haar skool in Pretoria doodgery.
Sharlon Aphane (9) was ’n gr. 3-leerling in die Laerskool Elarduspark.
Sharlon Aphane (9)Foto: Laerskool Elarduspark/Facebook
Sy het Dinsdagmiddag omstreeks 13:00 saam met haar ma, Maria, huis toe gestap. Hulle was nog nie ver van die skool nie toe Sharlon op Delmasweg naby die Barnardstraat-afrit deur ’n motor raakgery is.
Volgens Casper Visser, woordvoerder van Volunteer Emergency Medical Response Unit, was hulle eerste op die toneel. Hy sê Sharlon het baie seergekry. Toe die motor haar tref, is sy glo meters ver deur die lug geslinger.
Daar is besluit sy moet per helikopter hospitaal toe vervoer word, maar kort daarna het haar hart gaan staan.
“Ons het haar weer bygekry en toe besluit om eerder met haar na die Steve Biko-hospitaal te jaag as om op ’n helikopter te wag,” sê Visser.
Sharlon is ’n paar uur ná haar aankoms by die hospitaal dood.
Die skool kon nie Woensdagmiddag vir kommentaar bereik word nie.
Die skade aan die motor nadat Sharlon Aphane raakgery is. Foto: Casper Visser, VEMRU/Facebook
Meer oor: Doodgery | Polisie-Ondersoek
Vrou in hof ná tref-en-trap-ongeluk
Man in nag buite Virginia doodgery